Urmareste Modifică dimensiunea fontului: Play

Bucureşti, 27 nov /Agerpres/ - Executivul va aproba în şedinţa din această săptămână Hotărârea de Guvern prin care salariul minim va fi majorat la 1.900 de lei, a susţinut, luni, ministrul Muncii, Lia Olguţa Vasilescu.



Cu prilejul unor declaraţii de presă, ea a fost întrebată dacă Guvernul va aproba măsura în şedinţa programată săptămâna aceasta.



"Da, obligatoriu. În acelaşi timp cu bugetul, vom avea această Hotărâre de Guvern referitoare la salariul minim, care rămâne la 1.900 de lei, aşa cum s-a stabilit, pentru că este vorba şi de întoarcerea sarcinii fiscale. Motivul amânării acestei Hotărâri de Guvern nu a fost altul decât că ea trebuie să stea o anumită perioadă de timp pe site pentru dezbateri. S-a cerut transparenţă şi s-au efectuat mai multe etape în acest sens. Deci da, va fi", a susţinut Vasilescu.



În ceea ce priveşte programarea unei dezbateri a bugetului în aceeaşi şedinţă, ea spus că ministrul Finanţelor, Ionuţ Mişa, este cel care trebuie să răspundă la această întrebare.



"Chiar nu ştiu mai multe amănunte, ştiu că s-a discutat bugetul cu Ministerul Muncii şi nu avem niciun fel de problemă cu pensiile şi salariile anul viitor", a dat asigurări Vasilescu.



Hotărârea Guvernului pentru stabilirea salariului de bază minim brut pe ţară garantat în plată ar fi trebuit aprobat în şedinţa de Guvern din 8 noiembrie, însă, potrivit unor surse oficiale, a fost retras de pe ordinea de zi pentru că trebuia discutat în Consiliul Economic şi Social (CES), iar pentru acest lucru trebuia să stea o anumită perioadă în dezbatere publică.



Ministerul Muncii a postat proiectul privind majorarea salariului minim la 1.900 de lei pe pagina sa de internet în data de 26 octombrie şi a aşteptat propuneri, sugestii şi opinii cu privire la acesta până pe 4 noiembrie.



Conform notei de fundamentare, prin acest proiect de Hotărâre a Guvernului se propune ca salariul de bază minim brut pe ţară garantat în plată să fie majorat la 1.900 lei lunar începând cu data de 1 ianuarie 2018, pentru un program complet de lucru de 166,666 ore în medie pe lună, ceea ce reprezintă o creştere de 31,03% faţă de luna decembrie 2017.



"Încheierea unui contract individual de muncă cu stabilirea unui salariu de bază mai mic decât cel prevăzut în prezentul proiect de Hotărâre de Guvern constituie contravenţie şi se sancţionează cu amendă contravenţională de la 300 de lei la 2.000 de lei, fiind distinctă de cea prevăzută de Codul Muncii. Constatarea contravenţiilor şi aplicarea amenzilor se realizează de către inspectorii de muncă", se precizează în nota de fundamentare.



În ceea ce priveşte impactul macroeconomic, în notă se estimează că majorarea propusă va avea efecte pozitive asupra creşterii economice prin stimularea ocupării şi reducerii muncii la negru. AGERPRES/(A - autor: Florentina Cernat, editor: Oana Tilică)